Evaluare – Textul dramatic: Jocul de-a vacanța de Mihail Sebastian
Disciplina: Limba și literatura română        Clasa: a 7-a
Nume elev: ____________________        Data: ____________
1. Citește secvența din piesa „Jocul de-a vacanța” de Mihail Sebastian:
„BOGOIU: Ăsta e șezlongul dumitale?
ȘTEFAN (afirmativ): Ihă...
BOGOIU: Carevasăzică, îl duseși aseară înăuntru, în vilă...
ȘTEFAN: Exact.”
Numește două trăsături ale textului dramatic care apar în această secvență. Pentru fiecare trăsătură, dă câte un exemplu din secvență.

2. Citește indicațiile scenice despre personajul Ștefan:
„(privește surprins, când spre Bogoiu, când spre aparat)”
„(Iese din scenă, dar în trecere se oprește o clipă în fața tablei lui Bogoiu. Zâmbește și pe urmă, fără grabă, cu oarecare lene – lene pe care, de altfel, o are în toate mișcările lui – ia buretele și șterge tot, după care iese agale.)”
Precizează, în 3–4 enunțuri, ce atitudine are Ștefan față de Bogoiu și ce trăsătură de caracter dezvăluie aceste indicații scenice. Susține-ți răspunsul cu un cuvânt sau un grup de cuvinte din text.

3. În replicile lui Bogoiu apar verbe la perfectul simplu, folosite în vorbirea populară și regională: „Te sculași?”, „Da’ pe astealaltele de ce mi le lăsași afară?”, „Da’ lene să ne strici aparatul de colo nu-ți fuse?”.
a) Rescrie cele trei enunțuri, punând verbele subliniate (sculași, lăsași, fuse) la perfectul compus.
b) Explică, într-un enunț, ce efect are folosirea perfectului simplu în vorbirea personajului Bogoiu.

4. Se dau enunțurile din fragment:
„Ștefan coboară pe scară, în hol.”
„E îmbrăcat într-un halat de casă.”
Precizează funcția sintactică și cazul pentru grupurile de cuvinte „pe scară” și „de casă”. Apoi alcătuiește un enunț propriu în care substantivul „casă” să fie circumstanțial de loc, în cazul acuzativ.

5. Citește secvența care îl descrie pe Bogoiu: „Deși în halat, poartă guler tare de cauciuc și o cravată lungă, cu un nod enorm.”
Transcrie din secvență:
a) două atribute exprimate prin adjectiv și precizează cazul lor;
b) un atribut exprimat prin substantiv cu prepoziție și precizează cazul lui.

6. Bogoiu exclamă, uitându-se la șezlonguri: „Ude... Ude leoarcă”. Replica lui nu are verb.
a) Rescrie replica sub forma unei propoziții complete, care să conțină subiectul „șezlongurile” și verbul copulativ „a fi” la indicativ prezent.
b) Precizează ce funcție sintactică are cuvântul „ude” în propoziția obținută.
c) Explică, într-un enunț, de ce autorul a preferat replica fără verb.

7. În fragment, Bogoiu îl acuză pe Ștefan că a stricat aparatul de radio, iar Ștefan răspunde: „Domnul meu, la asemenea calomnii nu răspund.” Bogoiu ridică un bec demontat și întreabă: „Asta numești dumneata calomnie?”
Prezintă cele două puncte de vedere aflate în conflict. Apoi exprimă-ți opinia, în 4–5 enunțuri: care dintre personaje are dreptate sau în ce fel are fiecare dreptate în parte? Susține-ți opinia cu cel puțin un argument din text.

8. Imaginează-ți o continuare a scenei: după plecarea lui Ștefan, pe terasă vine domnișoara Corina, care vrea să asculte la radio un concert de la Stuttgart. Bogoiu îi spune ce s-a întâmplat. Redactează un text dramatic de 6–8 replici. Respectă următoarele cerințe:
– scrie numele personajului înaintea fiecărei replici;
– folosește cel puțin trei indicații scenice, scrise între paranteze, care să arate gesturile sau stările emoționale ale personajelor;
– replicile să fie potrivite cu felul de a vorbi al personajului Bogoiu, așa cum apare în fragment;
– respectă normele de ortografie și de punctuație.

